Shu Nicodemo nishca fariseo runa tiaca;
judiuguna atun apu aca.
Nicodemo Jesusma tuta shamuca:
“Rabí,
Yachachij,”
nica,
“can Diosmanda shamuj yachachij ajta ricsinchi.
Manapihuas can rashcasna munanaita ricurinaunara rangaj ushanma Dios mana paihua tiajpi.”
Jesús cutipasha paita nica:
“Sirtu pacha canda nini:
maicambas mana cuti pagarisha,
Dios mandana pachara ricunara mana ushangachu.”
Nicodemo nica:
“Shu runa,
¿imasna rasha cuti pagaringachu rucu ashcai?
¿Paihua mama icsai cuti icunara ushangachu pagaringaj?”
Jesús cutipaca:
“Sirtu pacha canda nini,
maicans yacumandas Ispiritumandas mana pagarisha,
Dios mandana pachai icunara mana ushangachu.
Aichamanda pagarij aichami;
Ispiritumanda pagarij ispiritumi.
Ama manzharichu ñuca canda nishcamanda:
‘Cutillara pagarina anguichi. ’
Huaira maimandas huairamun,
pai uyarishcara uyangui.
Astaun huaira maimanda shamushcaras,
maima rishcaras mana yachanguichu.
Shinallarami tucui Ispiritumanda pagarishcauna.”
Nicodemo paita cutipasha nica:
“¿Imasna rasha casna tucungai?”
Jesús paita cutipaca:
“¿Can Israel Yachachij Apu ashallara,
caita mana yachangui?”
Sirtu pacha canda nini,
ñucanchi yachashcara rimanchi,
ñucanchi ricushcara ricuchinchi;
canguna ñucanchi rimashcaunara mana chasquinguichi.
Canguna ñuca cai pachamanda cuintashcaunara mana quirisha,
¿imasna rashara ñuca ahua pachamanda cuintashcaunara quiringuichi?
Pihuas ahua pachama mana sicacachu,
astaun ahua pachamanda irgumujlla;
pai ahua pachai tiaj Runa Churimi.
Imasna Moisés chaquishca allpa partii machacuira atarichica caspi ahuai,
shinallarami Runa Churi atarichishca anga,
maicambas paihuajpi quirisha ama chingarichu,
astaumbas huiñai causaira charichu.
”Casnami Dios cai pachara llaquica,
paihua sapalla Churira cuca,
maicans paihuajpi quirisha ama chingarichu,
astaumbas huiñai causaira charichu.
Dios paihua Churira mana cachamucachu cai pachara cauźayachingaj,
astaun paimanda cai pachara quishpichingaj.
Maicans paihuajpi quirijta mana cauźayachishcachu,
astaun maicans mana quirijta ña cauźayachishcami,
Diospa sapalla Churi shutii mana quirishcamanda.
Caimi cauźayana:
punzha cai pachama shamuca,
runauna punzhamanda yalira tutara llaquinauca,
paiguna rashcauna manali ashcamanda.
Tucui manalira rajcuna punzhara chijninaun,
punzhama mana shamunaun,
paiguna rashcaunamanda ama piñai tucungaj.
Alira rajca punzhama shamun pai rashcauna Diosmanda rashcaunami nisha ricuchingaj.”